धर्माधिकारी के खिलाफ धर्म संघ ने मोर्चा खोला
शुक्रवार 25 दिसंबर को लक्ष्मीबाई अग्रवाल धर्मशाला माधवगंज में अखिल भारतवर्षीय धर्म संघ के बैनर तले विभिन्न धार्मिक एवं सामाजिक संगठनों की बैठक आयोजित की गई। सभी संगठनों के पदाधिकारियों ने धर्माधिकारी पं. गिरधर शास्त्री के खिलाफ मोर्चा खोलते हुए उनके बहिष्कार की घोषणा की। धर्म संघ ने कहा कि श्री जगतगुरु शंकराचार्य द्वारा तथाकथित स्वयंभू धर्माधिकारी घोषित कर धर्म के विरुद्ध आचरण किया जा रहा है। इस कारण सामूहिक रूप से सभी धार्मिक संगठनों ने धर्माधिकारी के बहिष्कार का निर्णय लिया है।
इस संबंध में मंगलवार 29 दिसंबर को दोपहर 1 बजे सभी संगठनों के प्रतिनिधि कलेक्टर को एक ज्ञापन सौंपेंगे। बैठक का एक प्रस्ताव गोवर्धन पीठ, ज्योतिष पीठ के शंकराचार्य को भी भेजा जाएगा। इस संबंध में धर्माधिकारी पं.गिरधर शास्त्री ने यहां जारी अपने बयान में कहा कि सांप्रदायिक सद्भावना, वसुधैव कुटुंबकम की भावना और सांप्रदायिक सद्भाव के लिए मैं अन्य धर्म के कार्यक्रम में उपस्थित था। बैठक में धर्म संघ के साथ विहिप, बजरंग दल, आरएसएस, अभा संत समिति, धर्म समाज मठ-मंदिर पुजारी समिति, पुजारी संघ, समरसता सेवा समिति, पुजारी-अर्चक संघ, हिंदू उत्सव समिति के साथ अनेक संगठनों के पदाधिकारियों ने अपने विचार रखे। बैठक की अध्यक्षता वरिष्ठ अधिवक्ता लक्ष्मीनारायण दंडोतिया ने की। बैठक में मुख्य अतिथि के रूप में पं. नंदकिशोर शास्त्री, विशेष अतिथि के रूप में विहिप के प्रांतीय मंत्री सुनील यादव मौजूद थे।
awa_Deva hin_Deva hin_Deva